Smernica Rady
z 18. decembra 1984,
ktorou sa mení a dopĺňa smernica 80/181/ES o aproximácii právnych predpisov členských štátov týkajúcich sa meracích jednotiek
(85/1/EHS)
RADA EURÓPSKEHO SPOLOČENSTVA,
so zreteľom na Zmluvu o založení Európskeho hospodárskeho spoločenstva a najmä článok 100 tejto zmluvy,
so zreteľom na návrh Komisie [1],
so zreteľom na stanovisko Zhromaždenia [2],
so zreteľom na stanovisko Hospodárskeho a sociálneho výboru [3],
keďže v medzinárodnom meradle bola na 17. Všeobecnej konferencii o váhach a mierach (CGMP) upravená definícia jednotiek merania dĺžky SI; keďže táto definícia sa má používať v rámci celého spoločenstva;
keďže v odporúčaní Svetovej zdravotnej organizácie z 22. mája 1981 sa požaduje, aby okrem kilopascalu bol zachovaný aj ortuťový milimeter ako jednotka na meranie tlaku krvi a iných telesných tekutín; keďže sa odporúča, aby spoločenstvo prijalo toto riešenie;
keďže barn je jednotka všeobecne používaná na meranie skutočnej účinnej plochy pri jadrovej reakcii; keďže prax ukázala, že túto špecifickú jednotku nebude jednoduché nahradiť jednotkou SI a je preto potrebné povoliť používanie tejto jednotky v jadrovej oblasti;
keďže je potrebné v tomto zmysle upraviť smernicu 80/181/EHS1 [4],
PRIJALA TÚTO SMERNICU:
Článok 1
Príloha k smernici 80/181/EHS sa týmto mení takto:
1. V bode 1.1 kapitoly I sa definícia jednotky dĺžky mení takto:
"Jednotka dĺžky
Meter je vzdialenosť, ktorú prejde svetlo vo vákuu za 1/299 792458 sekundy.
(17. CGPM v r. 1983, rezolúcia 1)".
2. V časti 4 kapitoly I:
a) do tabuľky sa dopĺňajú tieto údaje:
"Veličina | Jednotka |
Názov | Symbol | Hodnota |
Krvný tlak a tlak ostatných telových tekutín | mm ortuťového stĺpca | mm Hg (o) | 1 mm Hg = 133,322 Pa |
Účinná plocha prierezu | barn | b | 1 b = 10-28 m2" |
b) poznámka k nej sa nahradí týmto textom:
"Predpony a ich symboly vymenované v bode 1.3. sa môžu používať spolu s uvedenými jednotkami a symbolmi, okrem milimetra ortuťového stĺpca a jeho symbolu. Násobok 102a sa nazýva "hektár"."
3. V kapitole II:
a) jednotka krvného tlaku sa z tabuľky vynecháva;
b) poznámka sa nahradí týmto textom:
"Predpony a ich symboly vymenované v bode 1.3. kapitoly I sa môžu používať spolu s uvedenými jednotkami a symbolmi, okrem symbolu "e"."
Článok 2
Členské štáty prijmú do 1. júla 1985 potrebné zákony, iné právne predpisy a správne opatrenia tak, aby boli v súlade s touto smernicou a budú o tom informovať Komisiu.
Článok 3
Táto smernica je adresovaná členským štátom.
V Bruseli 18. decembra 1984